KIRJALLINEN KYSYMYS P-0745/02 esittäjä(t): Olle Schmidt (ELDR) komissiolle. Laiton julkinen taloudellinen tuki.



Virallinen lehti nro 309 E , 12/12/2002 s. 0042 - 0043



KIRJALLINEN KYSYMYS P-0745/02 esittäjä(t): Olle Schmidt (ELDR) komissiolle (6. maaliskuuta 2002) Aihe: Laiton julkinen taloudellinen tuki Komission vastauksesta kysymykseeni, joka koski rengasvalmistaja Continentalin tukea (H-0040/02(1)), käy ilmi, että komissio on pyytänyt Portugalin viranomaisilta asiaa koskevia lisätietoja. Komissio korostaa kuitenkin, että kaiken julkisen tuen on noudatettava valtiontukea koskevia EU:n määräyksiä, riippumatta siitä, tuleeko tuki omasta maasta vai EU:lta. Ruotsin tiedotusvälineissä on nyt esiintynyt tietoja, joiden mukaan kyseinen yritys on EU:n rakennerahastojen varojen lisäksi saanut valtion tukea mahdollisesti yrityskohtaisen veroalennuksen muodossa. Katsooko komissio, että tällainen valtiollinen tuki on todella EU:n kilpailusääntöjen mukaista? Jos ei, onko komissio valmis pyrkimään siihen, että maksetut varat peritään takaisin kyseiseltä yritykseltä? (1) Kirjallinen vastaus 5.2.2002. Mario Montin komission puolesta antama vastaus (2. toukokuuta 2002) Kuten komissio totesi arvoisan parlamentin jäsenen kysymykseen H-0040/02 antamassaan vastauksessa, se on saanut Portugalin viranomaisilta seuraavat tiedot, jotka koskevat Continental Mabor -yritykselle myönnettyä yhteisrahoitusta. Rakennerahastoista on myönnetty tukea seuraavasti: - 7 891 344 euroa ohjelmakaudella 19891993; - 14 515 707 euroa ohjelmakaudella 19941999. Nämä summat on maksettu osana ohjelmia, joiden tavoitteena on Portugalin teollisuuden uudenaikaistaminen (PEDIP I ja II) mainittuina ajanjaksoina. Euroopan aluekehitysrahastosta on myönnetty tukea 21 224 134 euroa ja Euroopan sosiaalirahastosta 1 182 917 euroa. Kun tarkastellaan yhteisön tukikehystä vuosina 20002006, komissio käsittelee Portugalin viranomaisten mahdolliset hakemukset rakennerahastoja koskevista yleisistä säännöksistä 21 päivänä kesäkuuta 1999 annetun neuvoston asetuksen (EY) N:o 1260/1999 yleisten säännösten mukaisesti(1). Komissio on muistuttanut 5. helmikuuta 2002 Portugalin viranomaisia siitä, mitä tietoja komissiolle on toimitettava kyseisen asetuksen 26 artiklan mukaisesti hankkeista, joiden tukikelpoiset kokonaiskustannukset ylittävät 50 miljoonaa euroa. Lisäksi komissio on pannut merkille Euroopan tiedotusvälineissä viime aikoina esiintyneet arviot, joiden mukaan Portugalin viranomaiset olisivat myöntäneet rengasvalmistaja Mabor-Continentalille valtiontukea veronalennusten muodossa. Käytettävissään olevien tietojen perusteella komissio on kehottanut yksikköjään pyytämään Portugalin viranomaisilta kaikki tarvittavat tiedot oletettujen tukitoimenpiteiden arvioimiseksi Euroopan yhteisön perustamissopimuksen valtiontukimääräysten mukaisesti. Näiden tietojen perusteella komissio pystynee määrittämään, toteutetaanko kyseisiä toimenpiteitä ja mikäli toteutetaan, olisivatko Portugalin viranomaiset olleet velvollisia ilmoittamaan komissiolle etukäteen kaikista kyseistä yritystä koskeneista valtiontukitoimenpiteistä, myös verotukseen liittyvistä, vai ovatko kyseessä komission hyväksymät tukijärjestelmät, jolloin erillistä ilmoitusta ei vaadita. Mikäli Mabor-Continentalin yhteydessä ei todeta ilmoitusvelvollisuutta, toimenpiteitä on arvioitava EY:n perustamissopimuksen 87 ja 88 artiklan perusteella sen määrittämiseksi, soveltuvatko toimenpiteet yhteismarkkinoille. Mikäli väitettyjen toimenpiteiden todetaan olevan laitonta ja yhteismarkkinoille soveltumatonta tukea, komission on vaadittava, että kaikki yrityksen saamat tuet on perittävä takaisin korkoineen. Komission on tutkittava Portugalin viranomaisten antaman vastauksen perusteella, olisiko kyseisistä toimenpiteistä pitänyt ilmoittaa valtiontukisääntöjen mukaisesti. (1) EYVL L 161, 26.6.1999.